
Narvas aadressil Kreenholmi tn 60 ja Kreenholmi tn 64 

asuvatele kinnistutele käsutamise viisi otsustamine, 

maa sihtotstarbe muutmise ning võõrandamise loa taotlemine

1. Asjaolud ja menetluse käik

Narva linna omandis on hoonestamata kinnistud Narvas asukohaga Kreenholmi tn 60,  pindalaga 11 548 m2 ja Kreenholmi tn 64, pindalaga 13 919 m2, mõlema kinnistu sihtotstarve – üldkasutatav maa. Kreenholmi tn 60 ja Kreenholmi tn 64 asuvad maa-alad anti üle Narva linna munitsipaalomandisse Vabariigi Valitsuse  30.06.2005 korraldustega nr 408 ja nr 409.

Narva Linnavalitsusele laekus 30.04.2013.a WESTMOR CAPITAL OÜ-lt  (registrikood 12463780, asukoht Liivalaia tn 45, 10145 Tallinn) hoonestusõiguse seadmise taotlus, milles palutakse seada maa-aladele asukohaga Kreenholmi tn 60 ja 64, Narva WESTMOR CAPITAL OÜ kasuks hoonestusõigus tähtajaga 50 aastat. WESTMOR CAPITAL OÜ taotleb hoonestusõiguse seadmist, et ehitada antud maa-aladele seminarihotell, veekeskus ning tervise-, spordi- ja vabaajakeskus. Planeeritav investeeringute kogusumma on 14 000 000 eurot 5  aasta jooksul. 

10.05.2013. a esitas OÜ Investkapital (regitrikood 12296129, asukoht Vahtra 5, Narva) Narva Linnavalitsusele hoonestusõiguse seadmise taotluse. OÜ Investkapital palub Narva linna kohalikul omavalitsusel otsustuskorras seada maa-aladele asukohaga Kreenholmi tn 60 ja 64, Narva, OÜ Investkapital kasuks hoonestusõigus tähtajaga 50 aastat. OÜ Investkapital taotleb hoonestusõiguse seadmist, et ehitada antud maa-aladele spordirajatised. Planeeritav investeeringute kogusumma on 14 100 000 eurot 5 aasta jooksul. 

Narva Linnavalitsus alustas esitatud pakkumuste menetlemiseks haldusmenetlust. Arvestades asjaolusid, et kõik pakkumused olid esitatud kinnistutele asukohaga Kreenholmi tn 60 ja 64, Narva, hoonestusõiguse seadmiseks ning hoonestusõiguse seadmise otsustamise õigus Narva linna omandis olevatele kinnistutele on Narva Linnavolikogul, esitas Narva Linnavalitsus hoonestusõiguse seadmise otsuse eelnõu läbivaatamiseks ja otsustamiseks Narva Linnavolikogule. Hoonestusõiguse seadmise küsimuse arutamisel tegid Narva Linnavolikogu komisjonid ettepaneku kaaluda hoonestusõiguse seadmise asemel võimalust võõrandada kinnistud asukohaga Kreenholmi tn 60 ja 64, Narva turuhinna eest, kuna selline võõrandamine annab võimaluse saada kinnistute käsutamisest rohkem rahavahendid.  
Lähtudes Narva Linnavolikogu komisjonide poolt pakutud kinnistute asukohaga Kreenholmi tn 60 ja 64, Narva, käsutamise meetodist ja kohaliku omavalitsuse korralduse seaduses § 30 lg 1 p 1 sätestatud ülesannete täitmisest valmistas Narva Linnavalitsus ette ja esitas Narva Linnavolikogule läbivaatamiseks eelmainitud kinnistute võõrandamise küsimuse.

2. Õiguslikud alused

Kohaliku omavalitsuse korralduse seaduse (edaspidi KOKS)  § 22 lõike 1 punkti 6 kohaselt kuulub volikogu ainupädevusse linnavara valitsemine, kasutamine ja käsutamise korra kehtestamine. Narva linnas linnavara võõrandamisega seotud küsimusi reguleerib Narva Linnavolikogu 09.06.2005 määrus nr 20 „Linnavara võõrandamise kord” (edaspidi ka Kord).
Vastavalt Korra § 1  võõrandamise all mõistetakse Korras linnavara tasuta või tasu eest üleandmist kolmandate isikute omandisse. Korra § 12 kohaselt  linnavara tasu eest võõrandamise all mõistetakse Korras linnavara tasu eest võõrandamist kolmandate isikute omandisse. Korra § 13 linnavara tasu eest võõrandamine toimub avalikul (suulisel või kirjalikul) enampakkumisel või eelläbirääkimistega pakkumisel. 
Korra § 17 kohaselt avalik enampakkumine Korra tähenduses on linnavara müügi viis, kus müügileping sõlmitakse isikuga, kes on pakkunud kõige kõrgema ostuhinna ja nõustub kehtestatud lisatingimustega. Korra § 18 järgi linnavara võõrandamine avaliku enampakkumise korras (suuliselt või kirjalikult) toimub juhul, kui ei kehtestata lisatingimusi või kui lisatingimused on kehtestatud lõplikena s.t. nende üle ei peeta läbirääkimisi.

Korra §  50 kehtestab, et linnavara võõrandamine eelläbirääkimistega pakkumise korras viiakse läbi juhul, kui teatud lisatingimuste täitmine on samavõrd tähtis kui ostuhind. Käesolevas Korras mõeldakse eelläbirääkimistega pakkumise korras läbiviidava enampakkumise all sellist linnavara müümise viisi, kui müügileping sõlmitakse isikuga, kelle pakkumise Narva Linnavalitsuse linnavarakomisjon (edaspidi linnavara komisjon), arvestades kehtestatud lisatingimusi, ostuhinda ja omandamise eesmärki on tunnistanud parimaks. 

Korra § 9 kohaselt linnavara võõrandamise otsus võetakse vastu kinnisvara ja vallasvara suhtes bilansilise maksumusega 250 000 krooni ja enam, aktsiate ja osade suhtes – Linnavolikogu poolt Linnavalitsuse (edaspidi Linnavalitsus) ettepanekul.
Narva Linnavolikogu, kasutades oma kaalutlusõigust kinnisvara võõrandamise küsimustes, pidas põhjendatuks kaaluda kinnistute asukohaga Kreenholmi tn 60 ja 64 võõrandamise võimalust. Eelmises lauses määratud kinnistute käsutamise viisi valimisel tuleb võtta arvesse järgmisi asjaolusid. 

Kinnistute, asukohaga Kreenholmi tn 60 ja 64, Narva arendamise, vastu tunnevad huvi kaks juriidilist isikut. Käesoleval ajal on antud kinnistud kasutuseta ja hoonestamata ning kinnistutel asub jõudemaa. Linnal ei ole mainitud kinnistute kasutamise osas plaani. Eeltoodut arvestades on kinnistute kasutamine arendamisprojektide realiseerimise eesmärgil Narva linna elanike huvides ning eriti arvestades seda, et kinnistuid planeeritakse kasutada spordihoone ehitamiseks.
Samuti on Narva linna huvides ka see, et saada maksimaalset tulu eelmainitud kinnistute käsutamisest. Eksisteerivad keskmised hoonestusõiguse tasud on liiga väiksed ja hoonestusõiguse tasudest ei ole võimalik teenida piisavat tulu, kui käsutada antud kinnistuid nendele hoonestusõiguse seadmise viisil. Tuleb arvesse võtta ka seda, et hoonestusõiguse tasu makstakse aastas  mitteolulistes summades ja 50 aasta jooksul. Vastupidiselt hoonestusõigusele võimaldab kinnistute võõrandamine saada kinnistute eest turuhinda.

Võttes arvesse eeltoodud asjaolusid ja kaalutlusi on Narva linna ja linnaelanike huvides võõrandada kinnistud asukohaga Kreenholmi tn 60 ja 64, Narva, arendajatele, seades arendajatele investeeringute kandmise kohustused. Nimetatud eesmärgile vastab maksimaalses ulatuses  linnavara võõrandamine.
Esitatud pakkumused kinnistutele asukohaga Kreenholmi tn 60 ja Kreenholmi tn 64, Narva, arendamise  kohta näevad ette mainitud maa-alade kasutamise otstarvete muutmist. Narva Linnavolikogu poolt valitud kinnistute käsutamise viis eeldab kinnistute võõrandamist.
Maa-alade asukohaga Kreenholmi 60 ja Kreenholmi 64, Narva, kasutamisotstarve on üldkasutatav maa. Vabariigi Valitsuse 23.10.2008. a määruse nr 155 „Katastriüksuse sihtotstarvete liigid ja nende määramise korra“ § 6 punkti 13 kohaselt üldkasutatav maa on sotsiaalmaa alaliik. 

Maareformi seaduse (edaspidi MRS) § 25 lõike 3 esimese lause kohaselt võib kohalik omavalitsus munitsipaalomandisse antud sotsiaalmaa sihtotstarbega maa sihtotstarvet muuta, nimetatud maad võõrandada, kasutusvalduse või hoonestusõigusega koormata Vabariigi Valitsuse otsusega saadud maa korral üksnes Vabariigi Valitsuse loal. 

Kuna Narvas Kreenholmi tänaval 60 ja 64 asuvad maa-alad olid antud Narva linna munitsipaalomandisse üle Vabariigi Valitsuse  30.06.2005 korraldustega nr 408 ja nr 409, võib Narvas Kreenholmi tänaval 60 ja 64 asuvate maa-alade sihtotstarvet muuta ning kinnistud võõranda üksnes Vabariigi valitsuse loal. 

MRS § 25 lõike 3 teise lause kohaselt antakse luba maa sihtotstarbe muutmiseks ning hoonestusõigusega koormamiseks kohaliku omavalitsuse motiveeritud taotluse alusel. 

Kohaliku omavalitsuse korralduse seaduse § 22 lõike 2 kohaselt otsustab seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi kohaliku omavalitsuse volikogu, kes võib delegeerida nende küsimuste lahendamise valitsusele.

Arvestades seda, et kinnistute asukohaga Kreenholmi 60 ja 64, Narva, maa kasutamise sihtotstarve ei võimalda arendajatel realiseerida nende projekte ja Narva linn võib korraldada kinnistuste kasutamise sihtotstarbe muutmist ja kinnistute võrrandamist ainult Vabariigi Valitsuse loal, on mõistlik enne võõrandamise korraldamist saada Vabariigi Valitsuse nõusolek kinnistute võõrandamiseks ja kinnistute kasutamise sihtotstarbe muutmiseks.

Sellest lähtudes on Narva Linnavolikogul otstarbekas otsustada Vabariigi Valitsusele taotluse esitamine Narvas Kreenholmi tänaval 60 ja 64 asuvate maa-alade sihtotstarbe muutmise ning hoonestusõigusega koormamise loa andmiseks ning delegeerida Narva Linnavalitsusele MRS § 25 lõikes 3 nimetatud munitsipaalomandisse antud sotsiaalmaa sihtotstarbega Narvas Kreenholmi tänaval 60 ja 64 asuvate maa-alade sihtotstarbe muutmise ning nimetatud maade võõrandamiseks taotluse esitamine, et saada nimetatud luba võimalikult väikese ajakuluga.

Üheaegselt on otstarbekas menetlusökonoomia põhimõttest lähtudes otsustada kinnistute asukohaga Kreenholmi tn 60 ja Kreenholmi tn 64, Narva, võõrandamine, võõrandamise viis ja anda Narva Linnavalitsusele käsund ette valmistada võõrandamise tingimused, ettepanekud kinnistute alghinna kohta ja muud võõrandamise korraldamiseks vajalikud andmed.

3. Otsus

3.1. Otsustada Narvas Kreenholmi tn 60, katastritunnus 51105:003:0205, ja Kreenholmi tn 64, katastritunnus 51105:003:0206, asuvate kinnistute käsutamise viisiks võõrandamine.
3.2. Taotleda Vabariigi Valitsuselt  luba sotsiaalmaa sihtotstarbega munitsipaalomandisse antud  Narvas Kreenholmi tn 60, katastritunnus 51105:003:0205, ja Kreenholmi tn 64, katastritunnus 51105:003:0206, asuvate maa-alade sihtotstarbe muutmiseks ning maa-alade võõrandamiseks.

3.3. Volitada Narva Linnavalitsust esitama Vabariigi Valitsusele  taotlus käesoleva otsuse punktis 3.2 nimetatud kinnistute sihtotstarbe muutmise ning võõrandamise loa saamiseks.

3.4. Volitada linnapead Tarmo Tammiste’t allkirjastama Narva linna nimel käesoleva otsuse punktis 3.3 nimetatud taotlust. 
3.5. Narva Linnavalitsusel ette valmistada hoonestamata  maa-ala asukohaga: Kreenholmi tn 60, Narva,  pindala 11 548 m2, katastritunnus 51105:003:0205, maa sihtotstarve – 100%  üldkasutatav maa, eelläbirääkimistega pakkumisel võõrandamise tingimused.
3.6. Narva Linnavalitsusel ette valmistada hoonestamata  maa-ala asukohaga: Kreenholmi tn 64, Narva, pindala 13 919 m2, katastritunnus 51105:003:0206, maa sihtotstarve – 100%  üldkasutatav maa, eelläbirääkimistega pakkumisel võõrandamise tingimused.
3.7. Pärast Vabariigi Valitsuselt  käesoleva otsuse punktis 3.2 nimetatud loa saamist esitada Narva Linnavalitsusel Narva Linnavolikogule ettepanek võtta vastu volikogu otsus käesoleva otsuse punktides 3.5 ja 3.6 nimetatud maa-alade võõrandamiseks koos Narva Linnavalitsuse poolt väljatoodud  võõrandamise tingimustega.

4. Rakendussätted

4.1. Narva Linnavolikogu kantseleil teha käesolev otsus teatavaks Narva Linnavalitsusele, WESTMOR CAPITAL OÜ-le (registrikood 12463780, asukoht Liivalaia tn 45, 10145 Tallinn) ja Investkapital OÜ-le (regitrikood 12296129, asukoht Vahtra 5, Narva).

4.2. Otsus jõustub seaduses sätestatud korras.

4.3. Otsust võib vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

Narvas aadressil Kreenholmi tn 60 ja Kreenholmi tn 64 

asuvatele kinnistutele käsutamise viisi otsustamine, 

maa sihtotstarbe muutmise ning võõrandamise loa taotlemine

 

Narva Linnavalitsus võtab vastu protokollilise otsuse:

 

 

1. Taotleda Narva Linnavolikogult otsuse vastuvõtmist munitsipaalmaa-alade  aadressil Kreenholmi tn 60, Kreenholmi tn 64 Narvas võõrandamise, maa sihtotstarbe muutmise ning võõrandamise loa taotlemiseks vastavalt lisatud Narva Linnavolikogu otsuse eelnõule. 

2.  Volitada Narva Linnavalitsuse Linna Arenduse ja Ökonoomika Ameti direktorit härra Georgi Ignatov´it nimetatud küsimust ette kandma Narva Linnavolikogu istungil.

 

 

 

 

Tarmo Tammiste 





Ants Liimets

Linnapea                                                                        
Linnasekretär

 

 

 

